b"\n_START_ARTICLE_\nSanta Maria de Bellvei\n_START_SECTION_\nDescripci\xc3\xb3\n_START_PARAGRAPH_\nLa fa\xc3\xa7ana \xc3\xa9s arrebossada i pintada de color grana. Presenta una porta amb llinda emmarcada per carreus irregulars. A sobre hi ha una petita finestra quadrada amb marc de carreus regulars i un simple reixat. Destaca l'espadanya de dos cossos que cont\xc3\xa9 dues campanes. La porta d'acc\xc3\xa9s \xc3\xa9s revestida de llauna. S'accedeix a l'edifici mitjan\xc3\xa7ant una llarga escalinata. L'interior \xc3\xa9s d'una sola nau amb volta de can\xc3\xb3 i tres capelles laterals per banda. Al costat esquerre del creuer hi ha una nau de construcci\xc3\xb3 moderna. Tot l'interior \xc3\xa9s decorat per pintures murals fetes per un sitget\xc3\xa0. L'altar major \xc3\xa9s una c\xc3\xb2pia de l'altar de tipus renaixentista d'abans de la guerra de 1936._NEWLINE_Al seu interior hi ha la talla de la Immaculada, del segle XX.\n_START_SECTION_\nHist\xc3\xb2ria\n_START_PARAGRAPH_\nEn el 1556 el poble de Bellvei encara no tenia esgl\xc3\xa9sia, i la missa era oficiada per un vicari de la Gornal els dies de festa a la capella del castell. En el 1620 la baronia de Castellet, Bellvei i les quadres de la Muga pass\xc3\xa0 a mans de la baronessa Maria d'Aguilar. Gr\xc3\xa0cies a aquesta es constru\xc3\xad l'esgl\xc3\xa9sia de Bellvei, fent-la sufrag\xc3\xa0nia de la de la Gornal (1804) amb vicari propi i drets i arxiu de parr\xc3\xb2quia. En el 1871 s'erig\xc3\xad com a parr\xc3\xb2quia independent, dependent de l'arxiprestat del Vendrell. L'edifici no havia sofert cap modificaci\xc3\xb3 fins que recentment (1981-1983) s'ampli\xc3\xa0 per la banda esquerra del creuer. S'hi constru\xc3\xafren dos vitralls fets per en Revent\xc3\xb3s. Les campanes de l'espadanya daten de 1738."